**Dôvodová správa**

**Všeobecná časť**

Poslanci Národnej rady Slovenskej republiky Petra Krištúfková,  Boris Kollár a Zuzana Šebová predkladajú na rokovanie Národnej rady Slovenskej republiky návrh na vydanie zákona, ktorým sa mení a dopĺňa zákon č. 447/2008 Z. z. o peňažných príspevkoch na kompenzáciu ťažkého zdravotného postihnutia a o zmene a doplnení niektorých zákonov v znení neskorších predpisov.

**Cieľom návrhu je zvýšiť vekovú hranicu pre osoby s ťažkým zdravotným postihnutím určenú pre poskytovanie peňažného príspevku na osobnú asistenciu a  peňažného príspevku na kúpu osobného motorového vozidla zo 65 rokov na 75 rokov veku.**

Na základe štatistických zisťovaní a demografického vývoja spoločnosti, pri zvyšovaní veku odchodu do dôchodku a vlastného aktívneho veku obyvateľstva je hranica 65 rokov pre nárokovateľnosť vyššie spomínaných príspevkov podľa predkladateľov zákona už neaktuálna a prekonaná. Preto ju v tomto návrhu zákona predkladatelia navrhujú posunúť na hranicu 75 rokov, ktorá reálnejšie odráža skutočnosť. Umožní sa tým osobám s ťažkým zdravotným postihnutím dlhšie a kvalitnejšie sa zapájať do bežného spoločenského života aj v aktívnom dôchodcovskom veku.

Peňažné príspevky podľa uvedeného zákona majú osobám s ťažkým zdravotným postihnutím pomôcť sociálne sa začleniť do spoločnosti a tiež podporiť nezávislosť takejto osoby. Zámerom je, aby sa osoba s ťažkým zdravotným postihnutím dokázala v čo najvyššej možnej miere aktivizovať pri plnení úloh v rodine a v pracovnom prostredí, ako aj pri vykonávaní aktivít pri vzdelávaní a vo voľnom čase.

Predkladaný návrh zákona nemá vplyv na rozpočet verejnej správy. Návrh zákona nemá vplyv na podnikateľské prostredie, má pozitívne sociálne vplyvy, nemá vplyv na životné prostredie, a nemá ani vplyv na informatizáciu spoločnosti.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

**Osobitná časť**

**Čl. I**

K bodu 1 a 2

Pre osoby s ťažkým zdravoným postihnutím sa navrhuje zvýšiť vekovú hranicu určenú pre nárokovateľnosť peňažného príspevku na osobnú asistenciu a  peňažného príspevku na kúpu osobného motorového vozidla zo 65 rokov na 75 rokov veku.

K bodu 3

Určuje sa účinnosť navrhnutých zmien v prechodných ustanoveniach.

**Čl. II**

Navrhuje sa účinnosť zákona k 1. júnu 2018.